Demat...Un tammig diwezhat on marteze evit kemer perzh, met pezh a lârit a santan tost ouzhin. Evit pezh a sell ar galloeg, em eus bet tro da c'houlenn, gant tud all, kentelioù a-berzh ar gevredigezh a ra ar muiañ evitañ : Kentelioù a zo bet paouezet goude teir c'hentel abalamour da gudennoù aozañ, pe arc'hant dreist-holl, daoust d'an deskarded bezañ 6. Komprenet 'meus e oa "intoks" pezh a lâred kement, e oa ar galloeg ur yezh gwir par da yezhoù all hag all. Arabat meskañ huñvreoù ha fedoù evel ma vez graet re alies en hon bed strizh a vrezhonegerien, da skouer. Ma ne fell ket d'ar re a gomz reiñ un tammig anezho o-unan a-benn deskiñ d'ar re all, ne dalv netra. Erfin, se n'eo nemet pezh 'meus gwelet me.  Diwar-benn Roparzh Hemon, Drezen hag all, anat eo  n'int ket gwenn-gwenn, gouennelour tre zoken a-wechoù met goude bezañ bet labouret war o skridoù e welan dre vras n'oa ket kement-se o freder pennañ, an arz ne lavaran ket. Ret neuze barn an arz e-keñver an arzoù all ; an emzalc'h politikel e-keñver emzalc'hoù politikel all. N'eo ket evit difenn anezho e lâran se, yaouank on me ivez ha kentoc'h koul, ne ran ket a bolitikerezh. 'M eus aon e vez graet kalz a drouz war-dro se ha n'eo ket kement se ar gudenn donañ -diskar an emsav dre silañ sonjezonoù treuz e penn  an dud, ne lâran ket. Met evel ma vez lâret alies, da bep hini da varn e-unan dre lenn pezh o deus skrivet ar re gozh.  Diwar-benn distagadur ar brezhoneg em eus traoù da lâret ivez. Me 'meus desket ar brezhoneg dre c'hoant sikour ar re a boanie evit difenn ur soñj a gaven reizh, hini gwir an dud da gomz en o yezvamm. N'on ket a vreizh, ha kalz a dud eveldon a zo, muioc'h-muiañ zoken. Den ebet eus ma familh ne gomz brezhoneg ha n'am bez ket tro da datouilhat gant tud all hep strivañ evit se. Eveljust  ha gant ar vezh e komzan fall put gant an taol-mouezh spontus a vez ken rebechet deomp ma ne gredan ket komz peurliesañ. Pezh 'meus c'hoant da lâret eo n'eo ket reizh kement-se. An holl a zo laouen o welet penaos e kresk spontus niver an deskarded bep bloaz ha degemeret int mat tre. Met goude bezañ strivet bloavezhioù ha bloavezhioù, kredet kalz, roet kalz, evit ur bern tud e chomo dirouestl kudenn ar pouezh-mouezh. Petra 'vez kemennet deomp evit mont war-raok, estreget mont da gomz gant tud kozh (diaes  evidomp tud yaouank, pa ne reomp ket en hon yezh deomp dija), pe mont da chom e-touez brezhonegerien a-vihanik. Ar re a zeu a-benn a zo rouez, ha n'eo ket da damall deomp d'am soñj. Marteze on nul evel ur bern tud all, met ur mare'oa ma oa kontant an dud kavout ac'hanomp evit kreskiñ ar sifroù. Ha muioc'h-mui e komprenan eo evel-se evit ur bern tud, evel tud bugale Diwan ne gomzont ket brezhoneg da skouer. 'Meus aon bezañ implijet evel dregantad ha n'eo ket bezañ doujet evel un hinienn. Tapout un taol-mouezh  a-feson ne vez ket desket el levrioù, kemer a ra ur bern amzer. Arabat ankounac'hat an hent hon eus graet evit mont betek amañ ! Ha kement-se n'eo ket evit laret 'meus ket c'hoant deskiñ, met p'hon eus ur familh pe ur vicher n'eo ket en Emsav, n'eo ket ken aes ha se. A-wechoù en ur gomz gant tud all o deus graet ar memes hent egedon hon eus c'hoant paouez pep tra ha mont d'ober un dra all. Amañ eo graet ar jeu dija : ar vrezhonegerien a-vihanik o do ar plasoù gwellañ, hag a lako o familh da gentañ d'o heul,  hag all hag all...Ma digarezit, n'on ket oc'h ober un "diwaskadenn", met an holl traoù-se a samm ma c'halon, ha daoust na vije ket komzet aliesoc'h eus se 'meus aon e vije ur bern tud eveldon. Petra 'soñjit ?  Spi 'meus e vin lennet ha komprenet  Kenavo 'benn nebeut -S.